EFF-plakkate in Pta met spuitverf getakel | Netwerk24
Deur Isabel Venter 02 April 2019 16:23
Van die EFF se verkiesingsplakkate in Pretoria het onder vandale deurgeloop.
'n Prentjie van manlike geslagsdele is gespuitverf oor die gesig van Julius Malema, leier van die EFF, op een van dié party se verkiesingsplakkate. Verskeie van die EFF se plakkate in Lynnwoodweg, Pretoria, is só gevandaliseer. Foto: ISABEL VENTER
Die verkiesingsplakkate van die EFF in Lynnwoodweg, Pretoria, wat met spuitverf bygekom is. Foto: ISABEL VENTER
Prentjies van manlike geslagsdele is op verskeie plakkate van die EFF in swart gespuitverf, ook plakkate met die leier, Julius Malema, se gesig daarop.
Die meeste van die plakkate wat gevandaliseer is, is op lamppale in Lynnwoodweg naby die Universiteit van Pretoria (UP) se hoofkampus.
Rikus Delport, woordvoerder van die UP, het by navraag gesê die universiteit kan niks doen nie. "As dit nie op die universiteit se gronde is nie, is dit 'n saak vir die stadsraad en die Verkiesingskommissie (OVK)."
Die OVK het Dinsdag by navraag gesê dit is 'n ernstige oortreding om verkiesingsplakkate te beskadig. Indien iemand gevang word, kan hy of sy 'n boete van tot R200 000 of 'n maksimum van tien jaar tronkstraf opgelê word.
'n Politieke party wat 'n ander party se plakkate beskadig of steel, kan ook beboet word of selfs geskors word van deelname aan die verkiesing.